Video: Mense op dak vasgekeer toe brand uitbreekDie gebou nadat die meeste vlamme geblus is. Foto: ANA Brandbestryders moes Donderdag na ŉ toneel in Rissikstraat in Johannesburg haas nadat ŉ brand by ŉ gebou uitgebreek en talle mense op die dak vasgekeer is. Vier brandweerwaens en talle polisievoertuie het na die toneel gehaas waar ŉ oënskynlik residensiële gebou in ligte laaie was. Nana Radebe, woordvoerder van die Johannesburgse nooddienste, het teen laatmiddag gesê die brand is onder beheer, maar brandbestryders is steeds besig om smeulende dele van die gebou te blus. Radebe het gesê geen beserings is nog aangemeld nie, hoewel daar nog mense op die dak vasgekeer was. “Hulle word gehelp. Brandbestryders het na hulle toe gegaan en hulle gerusgestel dat die brand tot die eerste verdieping beperk is. Sodra die rook ŉ bietjie minder is, sal ons hulle na onder kan bring. Die gebou is ook deursoek en vir nou het ons niemand binne gevind nie,” het sy gesê. Rissikstraat is gedeeltelik gesluit terwyl nooddienste op die toneel besig was. Die gebou word gebruik deur hawelose mense, terwyl ŉ klomp klein winkeltjies vanaf die grondvloer bedryf word. Polisiebeamptes op die toneel wou nie met verslaggewers praat nie en het belangstellendes so ver moontlik teruggedruk. Die oorsaak van die brand is nog nie bekend nie.